Jette Gottlieb (EL), 1999-04-14:
Da vores ordfører på området, hr. Søren Kolstrup, ikke kan være til stede, vil jeg fremføre Enhedslistens holdning.
På mange måder synes vi, der er sympatiske tanker bag det forslag, som SF har fremsat om at flytte sygeplejersker og radiografer over til staten for at sikre en udvidelse af uddannelseskapaciteten og en bedre samordning mellem uddannelserne.
Det er fint.
Vi er enige i, at der mangler sygeplejersker - det er klart - og at det fører store problemer med sig i sundhedssektoren.
Vi er også enige i, at uddannelseskapaciteten bør udvides.
Nu har der svirret mange tal, men så vidt jeg ved, var der altså faktisk 250 unge, der blev afvist sidste år på de to uddannelser.
Når det så er sagt, tvivler vi på, at en overførsel af uddannelserne til staten i sig selv vil hjælpe på nogen af de problemer, som uddannelserne har.
Vi synes ikke, at staten ligefrem har brilleret ved overblik og visioner, når det gælder planlægning af uddannelseskapaciteten på de uddannelser, som staten faktisk har direkte indflydelse på. Vi behøver bare at se tilbage på det forrykte indgreb over for daghøjskoler og produktionsskoler, hvor antallet af elever sidste år bare blev begrænset sådan med ét hug i forbindelse med finansloven.
Men baggrunden for, at der mangler sygeplejersker, er jo nok også en anden.
Baggrunden er nok, at søgningen til uddannelsen falder, fordi der simpelt hen er så dårlige vilkår, fordi der er så dårlige lønforhold blandt sygeplejersker i dag.
Det skaber utilfredshed blandt de nuværende sygeplejersker, en utilfredshed, som jo f.eks. har givet sig udtryk i den massive afvisning af overenskomsterne.
Den berettigede kritik medfører så også, at unge ikke strømmer til faget.
En måde for alvor at gøre sygeplejerskeuddannelsen attraktiv på
er vel også at sikre sygeplejerskerne dels ordentlige løn- og arbejdsvilkår, dels at de ikke er autoriseret til fast overarbejde, altså simpelt hen få brudt den onde cirkel, der er ved, at der er mangel på sygeplejersker, som betyder, at det efterhånden er stort set umuligt f.eks. at have en familie ved siden af at være sygeplejerske på de vilkår, der bydes.
SF foreslår en bedre samordning af uddannelserne for at sikre, at det er muligt at arbejde på tværs af faggrænser. Ingen, heller ikke Enhedslisten, er imod noget sådant.
Men så foreslår SF også, at der etableres en bachelorgrad for alle videregående sundhedsuddannelser med en række fælles fag.
er: Hvad er det for nogle uddannelser, vi ønsker?
Skal sygeplejersker være halve læger, og skal sygeplejerskerne forberedes til et lægestudium, eller skal sygeplejerskeuddannelsen være orienteret mod at give patienterne den bedst mulige behandling og omsorg?
Konsekvenserne af et modulsystem kan meget nemt blive ret uoverskuelige.
Vi vil derimod meget gerne være med til at tale meritoverførsel.
Der bør skabes faste rammer for overførsel
af merit fra bestemte mellemlange uddannelser til bestemte lange uddannelser.
I forbindelse med faste rammer for merit er det vigtigt at tænke i overgangsforløb mellem de mellemlange uddannelser og universiteterne, sådan som undervisningsministerens redegørelse i øvrigt lægger op til.
Generelt må vi sige, at vi føler, at SF's forslag er lidt mere form end indhold, lidt mere fokus på strukturen end på uddannelsernes indhold.
På den anden side vil vi gerne støtte de meget sympatiske tanker, der ligger bag forslaget; vi vil derfor meget gerne arbejde videre med forslaget og ser frem til udvalgsbehandlingen.